Document ID: 32004R0655

Κανονισμός (ΕΚ) αριθ. 655/2004 της Επιτροπής
της 7ης Απριλίου 2004
για την τροποποίηση του κανονισμού (ΕΚ) αριθ. 466/2001 όσον αφορά τα νιτρικά άλατα σε τρόφιμα που προορίζονται για βρέφη και μικρά παιδιά
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων(1), και ιδίως το άρθρο 2 παράγραφος 3,
Μετά τη γνωμοδότηση της επιστημονικής επιτροπής τροφίμων,
Εκτιμώντας τα ακόλουθα:
(1) Ο κανονισμός (ΕΚ) αριθ. 466/2001(2) της Επιτροπής καθορίζει μέγιστες τιμές ανοχής για ορισμένες προσμείξεις στα τρόφιμα, όπου περιλαμβάνονται τα τρόφιμα που προορίζονται για βρέφη και μικρά παιδιά τα οποία καλύπτονται από την οδηγία 96/5/ΕΚ της Επιτροπής, της 16ης Φεβρουαρίου 1996, για τις μεταποιημένες τροφές με βάση τα δημητριακά και τις παιδικές τροφές για βρέφη και μικρά παιδιά(3).
(2) Σύμφωνα με τον κανονισμό (ΕΚ) αριθ. 466/2001 πρέπει να θεσπιστούν συγκεκριμένες μέγιστες τιμές προσμείξεων για τα τρόφιμα που προορίζονται για βρέφη και μικρά παιδιά έως τις 5 Απριλίου 2004.
(3) Ανώτατα επίπεδα για τα νιτρικά άλατα καθορίζονται για ορισμένα λαχανικά στον κανονισμό (ΕΚ) αριθ. 466/2001 όπως τροποποιήθηκε από τον κανονισμό (ΕΚ) αριθ. 563/2002(4) σε ανταπόκριση στη γνωμοδότηση της επιστημονικής επιτροπής για τα τρόφιμα του 1995. Για να προστατευτεί η δημόσια υγεία, όσον αφορά ιδιαίτερα την πιθανή σύνδεση με το σχηματισμό καρκινογόνων ουσιών όπως οι νιτροζαμίνες, το επίπεδο των νιτρικών αλάτων θα πρέπει να μειωθεί στο χαμηλότερο δυνατό επίπεδο που μπορεί λογικά να επιτευχθεί.
(4) Για να προστατευθεί η υγεία των βρεφών και των μικρών παιδιών, που αποτελούν ευάλωτη πληθυσμιακή ομάδα, ενδείκνυται να καθοριστεί μια χαμηλότερη μέγιστη τιμή, η οποία είναι δυνατόν να επιτευχθεί με την αυστηρή επιλογή των πρώτων υλών που χρησιμοποιούνται για την παραγωγή των μεταποιημένων τροφών με βάση τα δημητριακά και των παιδικών τροφών για βρέφη.
(5) Η οδηγία 2002/63/EΚ της Επιτροπής(5) καθιερώνει κοινοτικές μεθόδους δειγματοληψίας για τον επίσημο έλεγχο των υπολειμμάτων φυτοφαρμάκων μέσα και πάνω σε προϊόντα φυτικής και ζωικής προέλευσης και καταργεί την οδηγία 79/700/ΕΟΚ(6). Οι διατάξεις της οδηγίας είναι κατάλληλες για δειγματοληψία για τον επίσημο έλεγχο των νιτρικών αλάτων.
(6) Επομένως, ο κανονισμός (ΕΚ) αριθ. 466/2001 πρέπει να τροποποιηθεί ανάλογα.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 466/2001 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να σχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2004.
Ο παρών κανονισμός δεν εφαρμόζεται στα προϊόντα που κυκλοφόρησαν στην αγορά πριν από την 1η Οκτωβρίου 2004 σύμφωνα με τις ισχύουσες διατάξεις. Ο υπεύθυνος της επιχείρησης τροφίμων είναι υποχρεωμένος να αποδείξει πότε κυκλοφόρησαν τα προϊόντα στην αγορά.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Απριλίου 2004.

Labels: 0
1
17